
הצעת חוק יישום חוק ההתנתקות, התשס"ה-2004 (מ-130) - הצבעות


אברהם בייגה שוחט:

	אני פותח את הישיבה. אתן כמה דקות לתקשורת לצלם, התקשורת הכתובה תוכל להישאר, גם העוזרים הפרלמנטרים במידה יוכלו להישאר.

אלי אפללו:

	 קריאת ביניים; למה שהם לא יהיו? זה מפריע?

אברהם בייגה שוחט:
	
	ראית מה היה קודם.

	התחייבנו כלפי מועצה מקומית צפון השומרון, שאם כתוצאה מזה שמחזירים ישובים- -

קריאה:

	- -

אברהם בייגה שוחט:

זה לא היה כתוב. צריך להוסיף את זה, מכינים את הנוסח.

שנית, החלפנו שם את סמכות שר המשפטים לשר הפנים, ושר הפנים לא רוצה לעסוק 
בעניין. נחזיר את זה לשרת המשפטים בהתייעצות עם שר האוצר, על פירוק המועצה האזורית.

	אגיד מלה על מהלך ההצבעה; נצביע על ההסתייגויות שנותרו, שהמתנגדים לחוק סיכמו ביניהם על 15-20 הסתייגויות שהם רוצים להביא להצבעה, נעבור לפי הפרקים ואנה תגיד אותם, בתום הקראת ההסתייגויות נצביע על הפרקים, ובתום הפרקים נצביע על כל החוק.

אנה שניידר:

	 פרק ג', סעיף 10 – הרכב ועדת הזכאות. 

אברהם בייגה שוחט:

	 יש כעשרים הסתייגויות. נשמע אותן, אנה תקריא אותן, תהיה הצבעה על כל הסתייגות בנפרד. לאחר מכן הפרקים, ולאחר מכן על החוק כולו.

אנה שניידר:

	פרק ג', סעיף 10 -  כולם מציעים שנציג הציבור בוועדה ייקבע בהסכמה ולא בהתייעצות עם ראשי המועצות.

אברהם בייגה שוחט:

	 בעד – 9. נגד – 9. שני הנוסחים עולים למעלה.


אנה שניידר:

	 אנו בפרק ה' – ביטול זכויות ומסירה, סעיף 28, ויש עוד סעיפים, אך הכל זה הסתייגות אחת, שההתנתקות תהיה מותנית במשאל עם.

אברהם בייגה שוחט:

	 בעד – 9. נגד – 9. שני הסעיפים עולים.

אנה שניידר:

	תוספת לפרק ד', סעיף 30, מיטלטלין, עמ' 16, ההסתייגות היא שהממשלה כן תהיה אחראית, לפחות במשך שנה, על המיטלטלין שיימצאו שם.

אברהם בייגה שוחט:

	      אנשי התקשורת המצלמת, בהצבעה על כל החוק, בהצבעה הסופית, תוכלו להיות.

	 בעד – 7. נגד – 9. ההסתייגות נפלה.

אנה שניידר:

	 הוספת פרק חדש, אחרי סעיף 31 יבוא פרק חדש - הכנת אזור חילופי וישוב חילופי לצורך העתקת הישובים המיועדים לעקירה.

אברהם בייגה שוחט:

	 מי בעד ההצעה, פרק חדש – 8. נגד – 9. נפל.

אנה שניידר:

	אנו עוברים לסעיף 46, מענק אישי בשל ותק. יש כאן הצעה להוריד את הגיל לגיל 18 מגיל 21. 

אברהם בייגה שוחט:

	 בעד – 8. נגד – 9. ההצעה נפלה.

אנה שניידר:

	 אנו מגיעים לפרק העובדים, החל בסעיף 49, אני מבינה שחבר הכנסת חיים כץ יציג את ההסתייגויות.

חיים כץ:

	 אנו בסעיף 49. אני רוצה להחליף את הנוסח של המעביד. מעולם בשום מקום במשק הישראלי, לא קשרו מעביד למקרקעין. קודם כל הגדרת המעביד - להחליף את הנוסח הקיים בנוסח המוגדר בהסתייגות. 

אברהם בייגה שוחט:

	 הפרק הזה, היו בו מספר תיקונים. יש פה טקסט מעודכן של פרק העובדים. יחלקו אותו עכשיו. 

חיים כץ:

	 אני רוצה שיופיע: מעביד בשטח מפונה - כל אחד מאלה: (1) מעביד שביום הקובע התקיימו בו אחד מאלה: (א) עיקר פעילותו היה בשטח המפונה. (ב) מעביד שביום הקובע היה לו סניף שפעל בשטח מפונה, לעניין זה סניף, לרבות שלוחה.

אברהם בייגה שוחט:

	 בעד – 9. נגד – 10. ההצעה נפלה.

חיים כץ:

	ההסתייגות הבאה היא סעיף 50. אני רוצה להוסיף: לעניין... יראו את המדינה כמעביד, יחד ולחוד עם מעביד בשטח מפונה או עם מעביד לשעבר. יכול להיות שמפעל יתחסל, ואז העובד לא יקבל שום פיצויים, אין לו מעביד. 

רוחמה אברהם:

	ביחס של עובד-מעביד, האם גם בהצעת ההסתייגות שלו הוא מכניס את העובדים הפלסטינים? 

חיים כץ:

	 זה כולל הכל.

אברהם בייגה שוחט:

	בעד – 9. נגד – 10. ההסתייגות נפלה.

חיים כץ:

	הסתייגות נוספת בסעיף 52. עד 12 חודש להעלות לשלושה חודשי הסתגלות, ומעבר לזה להכפיל את חודשי ההסתגלות. איפה שכתוב 2 לכתוב 4, איפה שכתוב 3 לכתוב 6. הסיבה: אדם בן 45, 47 משול למת.

אברהם בייגה שוחט:

	 את זה כבר אמרת בוועדה.

	בעד ההסתייגות – 9. נגד – 9. שתי גרסאות. 

אלי אפללו:

	 אני רוצה רויזיה.

אברהם בייגה שוחט:

	 מי בעד הרויזיה - 10. מי נגד? הרויזיה התקבלה. אנו מקיימים הצבעה על הנוסח כפי שהוא פה, מול ההסתייגות. מי בעד הנוסח שהוא פה – 10. נגד – 9. הנוסח נתקבל וההסתייגות נדחתה. 

חיים כץ:

	אפשר להצביע בלי להקריא את ההסתייגות?

אברהם בייגה שוחט:

	כן.

חיים כץ:

	אז בואו נצביע על סעיף 55. 

רוחמה אברהם:

	לא מוכנה.

חיים כץ:

	מה זה משנה? בואו נעשה את הקרקס עד הסוף.

מוחמד ברכה:

	 הצעה לסדר; אני חושב שיש גם הצבעה בסגנון הזה. יש הסתייגויות של החברים שאני נגדן, אך זה לא אומר שאני בעד הנוסח הקיים. אני רוצה להימנע בנוסח הקיים.

אנה שניידר:

	 עוד לא הצביעו על הנוסח.

אברהם בייגה שוחט:

	 אנו מצביעים קודם כל על ההסתייגויות האלה, אם הן מתקבלות או לא. כבר נאמר – אם יש תיקו, והיו מספר דוגמאות כאלה, זה הולך בשתי גרסאות, לא בתור רק הסתייגות, אלא במעמד שווה.

חיים אורון:

	 אני מבקש רויזיה על הסעיף של משאל עם.

אברהם בייגה שוחט:

	 נרשם, אחרי זה נקיים הצבעה נוספת. חיים, תקרא הלאה, בבקשה.

חיים כץ:

	 בסעיף 55, לשנות את הגיל מ-57 ל-45.

אנה שניידר:

	 יש גם אפשרות של 50.

חיים כץ:

	 טוב, אני מוכן לתקן את זה עכשיו ל-52, מה שנעשה לכל העובדים במדינת ישראל.


אברהם בייגה שוחט:

	 אתה רוצה להצטרף ל-50?

חיים כץ:

	 כן.

אברהם בייגה שוחט:

	 מי בעד ההסתייגות – 9. נגד – 10. ההסתייגות נפלה. חיים, הלאה.

חיים כץ:

	לפחות ארגיש מוסרית איזה קשקשנים אתם. 

רוחמה אברהם:

	בלי הערות. לא מוכנה לקבל הערות ביניים. תקרא אותו לסדר. או הוא מעלה את ההסתייגות כמו שצריכה להיות- -

חיים כץ:

	 בסעיף 56, להפוך את ההגדרה – במקום תקופת הזכאות לפני הסתגלות, הפיכת העובד לעובד לשעבר.

אברהם בייגה שוחט:

	 בעד – 9. נגד – 10. ההסתייגות נפלה.

חיים כץ:

	 בסעיף 57 אני רוצה להוריד את התקרה של ה-70% מהשכר הממוצע ולהשאיר את זה בלי תקרה. אם עובד היום מרוויח יותר וחסך ליותר, אתם מגבילים אותו לקבל 5,000 ₪. 

אברהם בייגה שוחט:

	 בעד ההסתייגות – 9. נגד – 10. ההסתייגות נפלה.

חיים כץ:

	 סעיף 58 – אני מבין שחזרנו לקומוניזם פה, ואנו מחליטים לאחד שמקבל את הפיצויים, גם איפה הוא ישקיע. אנו שמים את הכסף שלו בבורסה. אני רוצה להוסיף בהסתייגות, שבמקום שהמדינה תשלם בעדו לקופת גמל לתגמולים, אחרי שהחלטנו שאנו מהמרים בכסף שנתנו לו, להוסיף קופה לפיצוים או לקצבה או לתגמולים, לפחות ניתן לו להחליט איפה הוא יוכל לשים את הכסף שלו, הטירוף משתולל. אם הוא רוצה לקצבה, הוא לא יכול? הוא לא בוחר – רק לקופת תגמולים.

אברהם בייגה שוחט:

	 הוא לא העלה את זה בישיבות, חוץ מזה הכל בסדר. 


חיים אורון:

	תן לו אחד.

אברהם בייגה שוחט:

מה הניסוח?

חיים כץ:

	 אחרי "לתגמולים" להוסיף: לפיצויים או לקצבה.

אברהם בייגה שוחט:

	 העניין מהותי, זה לא עניין סמנטי, זה לא עניין של כספים בבורסה. גם קרנות הפנסיה וקופות הגמל בבורסה. מרגע שהפסיקו את האג"ח המיועד אתה בתור חבר מועצת המנהלים של מבטחים יודע שכל שוק ההון וכל החיסכון- -

חיים כץ:

	 אם זה יהיה אותו סכום, אותם 5%, לא יעלו את העלות, שלא יעלו את העלות ויעשו את זה לקצבה?

אברהם בייגה שוחט:

	איך זה יכול להיות? אם אתה הולך לקרן פנסיה, זה 17%, זה לא 10%. אתה יודע את זה בדיוק כמוני.

חיים כץ:

	17% עם הפרשה. אחוז וחצי הבדל.

אברהם בייגה שוחט:

	זה לא אחוז וחצי הבדל, כי האיש לא עובד. אם זה היה דבר סמנטי, הייתי מוכן ללכת. מכיוון שלא, אני מציע להתנגד לעניין. בעד – 9. נגד – 9. שתי גרסאות.

אנה שניידר:

	סעיף 62, יש הסתייגות של חבר הכנסת נסים דהן. אני לא הבנתי מה בדיוק הוא רוצה, אני מציעה שהוא יסביר – בהגדרה זכות במקרקעין, בסופה יבוא: לעניין זה מחזיק הדין במקרקעין שהשכיר אותה, יראו את השוכר כבעל זכות במקרקעין, ובלבד שהסכם השכירות נחתם לפני היום הקובע, דמי השכירות שולמו במלואם לפני היום הקובע, ובהגדרה עסק אתה מבקש – למעט עסק ציבורי בבעלות של אגודה שיתופית הפועל במבנה שנועד לשמש- -

נסים דהן:

	 זה החוק.

אנה שניידר:

	 זה לא החוק.


נסים דהן:

	 להסתייגות הראשונה, אני מדגיש שגם שוכר ייחשב כבעל זכות מקרקעין, אפילו שהממונה לא היה מעורב בשכירות.  

אברהם בייגה שוחט:

	 מי בעד ההסתייגות של דהן – 9. נגד – 10. ההסתייגות נפלה.

אנה שניידר:

	הסתייגות נוספת של חבר הכנסת גורלובסקי בהגדרת סניף בסעיף 62 בפרק העסקים.

אברהם בייגה שוחט:

	 כאן ייעשה שינוי מסוים. 

אלי אפללו:

	 נעשה את זה בסוף. אנו תיקנו כמה דברים. אם תיתנו עוד כמה דקות, אולי נוכל לגמור את זה. אל תצביע על זה עכשיו.

אברהם בייגה שוחט:

	טוב.

אנה שניידר:

	 הסתייגות נוספת, חבר הכנסת יצחק כהן בסעיף 62 בהגדרת התקופה הקובעת, הוא מבקש שזה יהיה שלוש שנים עוקבות בתקופה של 97'-2003.

דניאל בנלולו:

	דלגי על זה, אין עניין בזה. אתה הולך אתי?

יצחק כהן:

	כן, אני מוריד את זה.

אנה שניידר:

	 סעיף 70, חבר הכנסת נסים דהן יסביר. בסעיף (ג) אנו מדברים על עסק בחקלאות.

נסים דהן:

	 הסעיף בא להדגיש שעסק שמתבסס על ייצור חקלאי הוא נקרא עסק בחקלאות. זה לא שולל את זה, רק להדגיש.

אברהם בייגה שוחט:

	בתעשייה זה 32%. מה ההגיון? הוא יבחר את הפחות? את זה עוד לא שמעתי. כל הוויכוחים באוצר היו תמיד שהחקלאים אמרו שיקב זה תעשייה, וזה זה תעשייה, כי המענק בתעשייה יותר גבוה. אתה קובע בדיוק ההפך.

נסים דהן:

	אך זכותו של בעל העסק- -

אברהם בייגה שוחט:

	 לבחור את הגרוע? זה לא מפריע לי. נסים, זה יתוקן: עסק שעיקר עיסוקו חקלאות. אתה מתכוון לעסק תעשייתי שעוסק במוצרים חקלאיים?

נסים דהן:

	 כן.

אנה שניידר:

	 סעיף 72 – מס. במקום 5%, 1%.

אברהם בייגה שוחט:

	 בעד – 8. נגד – 9. נפל.

אנה שניידר:

	 לאותו סעיף חבר הכנסת נסים דהן רוצה לתת אפשרות לקזז הפסדים, סעיף 72.

אברהם בייגה שוחט:

	 בעד – 8. נגד – 9. ההסתייגות נפלה.

אנה שניידר:

	 סעיף 137, הוועדה המיוחדת, גם כאן אותה הסתייגות, שההרכב ייקבע בהסכמה ולא בהתייעצות.

אברהם בייגה שוחט:

	 בעד – 8. נגד – 9. ההסתייגות נפלה.

אנה שניידר:

	 אנו עוברים לתוספת השלישית, עסקים, סעיף 3 לתוספת השלישית, חבר הכנסת יצחק כהן, תעלה את ההסתייגות, כי עוד לא שילבנו אותה בכלל.

יצחק כהן:

	בסעיף 3, תוספת שלישית, יבוא: העלות המתואמת בקרקע או הערכת שמאי, מסלול הפיצוי ייקבע לפי בחירת בעל המקרקעין.
	
אברהם בייגה שוחט:

	 בעד – 8. נגד – 9. ההסתייגות נפלה.


אנה שניידר:

	 סעיף 4 לתוספת השלישית, עוד הסתייגות של חבר הכנסת כהן.

יצחק כהן:

	הפיצוי בשל מבנה כאמור בסעיף 2(א), העלות המתואמת של המבנה, או שווי המבנה על פי הערכת שמאי, מסלול הפיצוי שייקבע לפי בחירת בעל הנכס. 

אנה שניידר:

	 יש לנו כאן שינוי בתוספת השלישית, אך סעיף 4 זה השומה הפרטנית. לכן יש עוד הסתייגות של קבוצת האיחוד הלאומי – פיצוי כספי לפי עלות הקמת עסק חילופי. גם על זה צריך להצביע. כלומר יש שתי הסתייגויות נפרדות. הראשונה היא של יצחק כהן.

אברהם בייגה שוחט:

	מי בעד ההסתייגות של יצחק כהן – 8. נגד – 9. 

אנה שניידר:

	 ההסתייגות השנייה היא של כולם.

אברהם בייגה שוחט:

	 בעד – 8. נגד – 9. ההסתייגות נפלה.

אנה שניידר:

	 הסתייגות אחרונה, לסעיף של המכפיל, חבר הכנסת סלומינסקי יציג.

ניסן סלומינסקי:

	תעשייה ל-9 וחקלאות ל-9.
	
אברהם בייגה שוחט:

	 בעד – 8. נגד – 9. ההסתייגות נפלה. 

בפרק א' שלא דנו עליו, לא היו הסתייגויות. אני מתחיל להצביע על הפרקים.

מוחמד ברכה:

	אבל יש עוד שתי הסתייגויות; אחת, אחרי סעיף 3 – אני מציע להוסיף סעיף 4 שאומר: פיצוי מלא לפלסטינים בעלי האדמות - - שנגזלו מהם במשך עשרות שנים. ההסתייגות השנייה אומרת: פיצוי כל אלה שנפגעו ו/או למשפחותיהם נפגעות איבה על ידי המתנחלים או הצבא בקריטריונים הקובעים, במקרים כאלה במוסד לביטוח לאומי.

אברהם בייגה שוחט:

	תודה רבה. בעד ההסתייגות הראשונה? נגד? ההסתייגות נפלה.

	בעד ההסתייגות השנייה? נגד? ההסתייגות נפלה.

	היתה רויזיה על ההצעה של קיום משאל עם, את הרויזיה הגיש חבר הכנסת אורון. מי בעד הרויזיה – 10. נגד הרויזיה – 9. הרויזיה התקבלה. 

	עכשיו על הסעיף. מי בעד ההצעה של קיום משאל עם בהתאם להסתייגות – 9. נגד – 10. הפרשה נגמרה.

רוחמה אברהם:

	רויזיה על סעיף 10, פרק ג', קביעת זכאות, לגבי הנושא של או בהתייעצות או בהסכמה, שהיתה בתחילת הישיבה.

אברהם בייגה שוחט:

	רוחמה וחברי הכנסת, עכשיו קיבלתי עוד רויזיה, אני לא מוכן להיכנס כעת למהלך מלא של רויזיות.

חיים כץ:

	 למה? תעשה רויזיה. 

אברהם בייגה שוחט:

	 לא אמרתי שלא אעשה.

חיים כץ:

	אל תהיה לי לארג' של מנצחים. אתה רוצה לשחוט – תשחוט. אני מבקש רויזיה. אני רוצה שתשחוט. אתה עושה לנו טובות? אם ביקשו, אתה צריך לעשות.

אברהם בייגה שוחט:

	 שמעת אותי אומר שלא?

חיים כץ:

	אתה עושה צחוק?

אברהם בייגה שוחט:

	רבותיי, אני נענה גם לבקשתה של רוחמה, ובעיקר לבקשתו הרעשנית והחזקה של חיים כץ, לעשות רויזיה על אותו סעיף של הרכב ועדת הזכאות אשר הסתיים בתיקו. מי בעד הרויזיה – 9. נגד – 9. הרויזיה נפלה.

חיים כץ:

	 איפה בנק המזרחי, נעזור לו קצת? לא נותנים לעובדים, ניתן למזרחי.

אברהם בייגה שוחט:

	 למה אתה צועק? לפני שסיימנו את הפינות הקטנות האלה אמרתי שנעשה עשר דקות הפסקה, אז נעשה הפסקה, ואנו מתחילים להצביע את ההצבעות הסופיות. 	


(הפסקה)
אברהם בייגה שוחט:

	אני מחדש את הישיבה.

	אני רוצה לקרוא את המכתב שקיבלתי בעניין מחויבות האוצר שמתייחסת לאי קיצוץ בתחומי התקציבים החברתיים ול-2007. המכתב אומר כך: "אל חבר הכנסת אברהם (בייגה שוחט), יושב ראש ועדת המשנה לנושא חוק יישום תוכנית ההתנתקות, הנדון: תקצוב חוק יישום תוכנית ההתנתקות. 

"בהמשך לבקשת ועדת הכספים ברצוני להודיעך כי אין בכוונת משרד האוצר להציע לממשלה לבצע הפחתה בתקציבי הרווחה בשנת 2005 כדי לממן את העלויות הנובעות מחוק יישום תוכנית ההתנתקות כפי שסוכמו בדיוני ועדת המשנה.

	"כמו כן, במידה ויידרשו תשלומי פיצויים הנובעים מחוק זה בשנת 2007" – אני מזכיר לכם ש-2006 נמצאת בתוך החוק, לכן אנו מתייחסים ל-2007 - "משרד האוצר לא יציע במסגרת הצעת התקציב לשנה זו כי סכומים אלה ייכללו במסגרת מגבלת ההוצאה המותרת, כפי שזו קבועה בחוק הפחתת הגירעון והגבלת ההוצאה התקציבית בשנת 1992. 

"על החתום: קובי הבר. העתקים: שר האוצר, יעקב ליצמן, הראל בלינדה ויוסי גורדון". 

לפרוטוקול: זה כולל חינוך, בריאות, עבודה, רווחה, שיכון, דת, גם ישיבות, חבר הכנסת בריזון. אני לא רוצה שיקצצו בישיבות בגלל הפינוי.

רוני בריזון:

	 בזה אנו חלוקים.

אברהם בייגה שוחט:

	בסדר. גמרנו את הפרשה הזאת. אנו עוברים להצבעה על הפרקים. 

חיים כץ:

	ביקשתי רויזיה על שני סעיפים.

אברהם בייגה שוחט:

מייד אעשה את זה. אגיד איך נעבוד; אקרא בכל פרק מאיזה סעיף עד איזה סעיף מצביעים, תהיה מייד הצבעה ונעבור להמשך. חבר הכנסת כץ ביקש שתי רוויזיות.

אלי אפללו:

	 הייתי רוצה לומר לפני ההצבעה, למה אני הולך להצביע אחרת. אם זה מקובל. אני רוצה להצביע פה, יש לי סיבה לכך. זו בקשה אולי חריגה ומיוחדת, לשיקולך, תן לי לומר מלה.

אברהם בייגה שוחט:

	 בסדר.

אלי אפללו:

	 אני תומך ברויזיה פה במקרה הספציפי הזה, כי שוכנעתי שהפגיעה של העובדים פה היא קשה. הצעתי פה למצוא דרך כדי שהם לא ייפגעו באופן ישיר, והם לא מנסים להגיע לפשרה. 


אברהם בייגה שוחט:

	איזה עובדים?

אלי אפללו:

חיים כץ יעלה את זה. אני חושב שזה חשוב, ולא מדובר בסכום גדול, אלא בניסוח. תודה. חיים יסביר.

חיים כץ:

	אני מדבר על רויזיה בסעיף 50, אחרי "דמי ההסתגלות ודמי הפרישה, לסימן זה נתון העובד". להוסיף: לעניין סימן זה יראו את המדינה כמעביד יחד ולחוד עם- -

אברהם בייגה שוחט:

	המעביד לא נותן דמי הסתגלות. מי שנותן דמי הסתגלות זה המדינה. ההפך - הרחבנו את זה לבעלי עסקים, לאנשים שמטבע הדברים הם לא שכירים, אמרנו: למי שיש לו חנות והוא לא מופיע לצורך העניין לצורך פיצויים, אמרנו שגם הוא יקבל חודשי הסתגלות- -

חיים כץ:

	 אם כך, אין לך בעיה, אז למה אתה מתנגד? אז תתמוך.

אברהם בייגה שוחט:

	 זה החוק.

	מי בעד הרויזיה – 10. נגד – 9. עבר. 

	מי בעד ההסתייגות עם כל משמעויותיה – 10. נגד – 9. ההסתייגות התקבלה.

חיים כץ:

	 בסעיף 56 – למחוק את המלים "בתום תקופת הזכאות...".

אברהם בייגה שוחט:

	בנקודה הזאת לא צריך להסביר, אני מציע שנצביע.

חיים כץ:

	 גם אתה תומך בזה.

אברהם בייגה שוחט:

	 אני לא תומך. כל הדברים היו יכולים לעלות בדיונים.

חיים כץ:

	אך לא הייתי.


אברהם בייגה שוחט:

	 היו דיונים, היתה מליאה. מי בעד הרויזיה – 10. נגד – 9. 

	מי בעד ההסתייגות כלשונה – 10. נגד – 9. ההסתייגות התקבלה. 

	אנו עוברים להצבעה על פי הפרקים. אני רושם לפניי שהממשלה מגישה הסתייגות.

רוחמה אברהם:

	אדוני היושב ראש, אני רוצה התייעצות סיעתית של חמש דקות. 

אברהם בייגה שוחט:

	 אני מבקש מהלוביסטים לצאת. היא ביקשה התייעצות, לא נתתי עדיין תשובה.

	עוברים לפרקים. הפרק הראשון – פרשנות ותחולה. 

ניסן סלומינסקי:

	 אם יש סתירה, ההצבעה הסופית היא הקובעת?

אברהם בייגה שוחט:

	 כן. אם יש הסכמה, נעשה הצבעה אחת על כל החוק. יש הסכמה. רק התחייבתי לתקשורת, שניתן להם להיכנס להצבעה על כל החוק, לכן אני מבקש שיכניסו אותם.

	אנו טרם הצבעה. אני רוצה להזכיר מספר שינויים שאמרתי עליהם שהם קטנים. השינוי הראשון התייחס למועצה האזורית צפון שומרון – אני לא נכנס לניסוח המשפטי המלא - שאם נגרם למועצה נזק בהשקעותיה, היא תפוצה.

	הסעיף השני, בשלב מסוים הוצאנו את הטיפול בנושא הפירוק בקטע מסוים משר המשפטים, והעברנו את זה לשר הפנים. שר הפנים התנגד לזה, התיקון יופיע, ששרת המשפטים ושר הפנים בהתייעצות עם האוצר יקבלו את ההחלטה בעניין.

	בסעיף 68 נוסף: "במסגרת סמכותה על פי סעיף זה רשאית הוועדה המיוחדת לפי הצעת ועדת הזכאות... להחליט כי עסק שהוא סניף, לרבות סניף של בנק". 

קריאה:

	למה?

אברהם בייגה שוחט:

	זה לא עושה שום הבדל.

	יש תיקון שנסים דהן הציע, סעיף 70ג, יתוקן. 

ועדת הזכאות – שתי גרסאות בהסתייגות חיים כץ.

חיים כץ:

	 שתי הסתייגויות.

אברהם בייגה שוחט:

	כדי שתדעו טרם ההצבעה הסופית; שני נושאים נמצאים בתיקו, ויעלו בנוסחים כפולים – הרכב ועדת הזכאות והסתייגות של חיים כץ לגבי קופות הגמל. התקבלו שתי הסתייגויות – לסעיף 50 ולסעיף 56. עליהם תוגשנה הסתייגויות ממשלתיות.

	אני רוצה להציע לחברי הוועדה אחרי כל הדיונים, אחרי כל הימים הארוכים, הרי ההצבעה הפוליטית תהיה למעלה. כולכם יודעים שהחוק הזה הגון ובסדר. אני הייתי פונה אליכם להפעיל שיקול דעת. מי בעד החוק על תיקוניו והערותיו – 10. 

יחיאל חזן:

	 גירוש יהודים.

קריאה:

	על חודו של ברכה. על חודו של קול.

אברהם בייגה שוחט:

	אתה יכול לצאת.

מוחמד ברכה:

	 תעופו מהשטחים. תצאו מהשטחים. תעופו.

אברהם בייגה שוחט:

	אני מבקש ממך לשתוק. 

דניאל בנלולו:

תצא החוצה. אתה יכול לעוף גם.

אברהם בייגה שוחט:

	מי נגד ירים את ידו – 9. אני מבקש לא להפריע.

דניאל בנלולו:

	למה אתה לא צועק עליי. אני הצבעתי גם בעד. למה אתה לא צועק עליי. 

יולי תמיר:

	כי הוא גזען, אז הוא לא יודע שאי אפשר - - 

מיכאל גורלובסקי:

בושה וחרפה. 

יולי תמיר:

אתה מושחת וגזען.

יחיאל חזן:

הוא לא מושחת, הוא לא גזעני.

יולי תמיר:

לא, רק מצביע בשתי ידיים ובשתי רגליים.

אברהם בייגה שוחט:

רבותיי, אני קובע שחוק פינוי-פיצוי התקבל.

מוחמד ברכה:

גם מושחת, גם גזען וגם אפס. שמעת? אתה יכול לעוף מכאן. 

מיכאל גורלובסקי:

אתה יכול לעוף לכל הרוחות. מי אתה בכלל? 

יולי תמיר:

תוציא אותו, בייגה.

אברהם בייגה שוחט:

אני מבקש מהסדרנים- - 

מיכאל גורלובסקי:

לך לסוריה.

מוחמד ברכה:

לך לרוסיה, לך לרוסיה.

אברהם בייגה שוחט:

אני מבקש להוציא את חבר הכנסת גורלובסקי.

מוחמד ברכה:

אתה מתנחל.

אברהם בייגה שוחט:

	 אני מבקש להוציא את חבר הכנסת גורלובסקי. אני מבקש מהתקשורת לצאת. 

קריאה:

	יש בקשה לרוויזיה.


אברהם בייגה שוחט:

	דני יתום.

קריאה:

	זה פוליטיקה.

יחיאל חזן:

	אתה שותף של- - 

חיים כץ:

	 הם גוזלים. 

אברהם בייגה שוחט:

	רבותיי, אני לא אקיים רוויזיה.

יחיאל חזן:

	- - שלום, איזה שלום?

דניאל בנלולו:

	הוא לא מייצג אף אחד. 

יחיאל חזן:

	הוא מייצג את - - - השלום.

אברהם בייגה שוחט:

	רבותיי, אני מבקש.

מוחמד ברכה:

	אתה אויב השלום, אויב השלום, אתה רוצה הקזת דם, רק הקזת דם אתה רוצה. להנציח את הסכסוך אתה רוצה, להנציח את הכיבוש אתה רוצה. 

יולי תמיר:

- - -

חיים כץ:

	הייתי רוצה לראות אותך, אם היו מצביעים על פינוי טייבה, היית קורעת את הבגדים. את טייבה לא היית נותנת. את הרוצחים לא היית נותנת. את אלה שיפנו.

אברהם בייגה שוחט:

	חיים כץ, אני מבקש ממך להירגע.

מוחמד ברכה:

	באמת, מישהו מופתע מהעמדה שלי, שאני בעד פינוי התנחלויות?

ניסן סלומינסקי:

	- - -

אברהם בייגה שוחט:

	ניסן סלומינסקי. חבר הכנסת גורלובסקי.

חיים כץ:

	הוא לא - - כמוני, הוא לא משרת בצבא, הוא לא שולח את הילדים שלו, הוא חי בזכותי והוא לא משלם ביטוח לאומי. 

ניסן סלומינסקי:

- - -

חיים אורון:

- - -

אברהם בייגה שוחט:

	 התוצאה היתה 10 בעד ו-9 נגד, החוק עבר.

	מי בעד הרויזיה ירים את ידו – 9. נגד הרויזיה – 10. הרויזיה נפלה.

	תודה רבה, הישיבה נעולה.	

	

הישיבה ננעלה בשעה 15:10.

 	
	



	


